Publication: Magyar Közlöny
Issue: MK-1998-107 (Year: 1998, Number: 107)
Era: 1990-2004
Section: miniszternek az 1993. évi LXXIX. törvény 95. §-ának b),
Paragraph Index: 256

4. Felügyelő bizottság A Közalapítvány gazdálkodásának, számvitelének, ügyvitelének, kötelezettségvállalásainak ellenőrzésére az Alapító öttagú felügyelő bizottságot hoz létre. A felügyelő bizottság tagjainak felkérése három évre szól, a tagok megbízása ismételten meghosszabbítható. A felügyelő bizottság tagjai: Elnök: Zsolnay László egyetemi tanár, Budapesti Közgazdaságtudományi Egyetem Tagok: Németh Gabriella ügyvéd Jaczkovics László ügyvéd Dénes Ferenc egyetemi tanár Jakab István PR-szakértő A felügyelő bizottsági tagság megszűnik — a tag halálával, — a felkérés időtartamának lejártával, — a tag lemondásával, — a tag visszahívásával, — a Közalapítvány megszűnésével. A felügyelő bizottság tagjait tiszteletdíj, valamint számlával igazolt, munkájukkal összefüggő költségeik megtérítése illeti meg. A felügyelő bizottság a Közalapítvány működéséről készült éves könyvvizsgálói jelentésre támaszkodva vizsgálja a Közalapítvány működését. A Kuratórium elé terjesztett — a Közalapítvány szervezeti és működési szabályzatában meghatározott — fontosabb jelentéseket, előterjesztéseket a felügyelő bizottságnak is meg kell küldeni. A felügyelő bizottság célvizsgálatot folytathat, ha a Közalapítvány céljait veszélyeztetve látja. Vizsgálatainál külső szakértőket is igénybe vehet. A felügyelő bizottság tagjai tanácskozási joggal részt vehetnek a Kuratórium ülésein. A felügyelő bizottság beszámoltatja a Kuratóriumot a tevékenységéről. A felügyelő bizottság elnökének kezdeményezésére a Kuratórium ülését 15 napon belül össze kell hívni. A felügyelő bizottság tapasztalatairól szükség szerint, de évente legalább egyszer beszámol az Alapító nevében eljáró miniszternek. A felügyelő bizottság ügyrendjét maga állapítja meg.

Source: https://magyarkozlony.hu/hivatalos-lapok/e788d9bf2e40955b9ab60fdab85369ed79d71cf0/dokumentumok/57476d189be4b0a61fb88070885b8a8c41dbcd8c/letoltes